Title: Príloha č
Author: Pavol Ňuňuk
Last saved by: spano
Company: ÚNMS SR

Príloha č. 5
k nariadeniu vlády č. …/2003 Z. z.
Definície
Krajina pôvodu: členský štát, kde bola vyrobená tlaková nádoba.
Krajina príjemcu: členský štát, kam sa má tlaková nádoba importovať alebo kam má byť uvedená na trh a/alebo uvedená do prevádzky.
Štátna správa krajiny pôvodu: príslušné orgány štátnej správy krajiny pôvodu.
Štátna správa krajiny príjemcu: príslušné orgány štátnej správy krajiny príjemcu.
Postup
1.	Ak chce výrobca exportovať tlakovú nádobu alebo viac tlakových nádob jedného typu, pošle on alebo jeho zástupca štátnej správe krajiny príjemcu priamo alebo prostredníctvom dovoznej organizácie žiadosť o vykonanie overovacích skúšok, ktoré musia byť vykonané metódami stanovenými v krajine príjemcu, a to určenou osobou inou, ako sú určené osoby krajiny príjemcu.
V tejto žiadosti uvedie výrobca alebo jeho zástupca ním zvolenú určenú osobu. Voľba musí byť vykonaná zo zoznamu zaslaného podľa § 12 krajiny pôvodu. Výnimkou z tohto postupu je prípad nádob konštruovaných špeciálne na jednu objednávku vo veľmi malých počtoch alebo nádob určených na inštaláciu do väčších montážnych celkov, vyrobených podľa informácie a špecifikácie zákazníka alebo poradenskej kancelárie ním určenej, ak bude určená osoba v členskom štáte pôvodu vybraná zákazníkom, či je alebo nie je na zozname podľa § 12 za predpokladu, že štátna správa krajiny príjemcu s jeho voľbou súhlasí.
Štátna správa krajiny príjemcu musí informovať štátnu správu krajiny pôvodu o rozhodnutiach, ktoré v tejto záležitosti vykonala.
V žiadosti musí byť uvedené meno zákazníka alebo dovoznej organizácie.
K žiadosti je priložená dokumentácia obsahujúca výkresy a výpočty týkajúce sa nádoby alebo typu, špecifikácia materiálov, informácii o použitom výrobnom postupe a podrobnosti o metódach overovania počas výroby, spolu s ďalšími informáciami, o ktorých výrobca alebo jeho zástupca predpokladá, že môžu pomôcť rozhodnutiu štátnej správy krajiny príjemcu o tom, či tlaková nádoba alebo nádoby jedného typu, ktoré zodpovedajú výkresom, vyhovujú zákonným požiadavkám na tlakové nádoby v krajine príjemcu.
Dokumenty sa zasielajú v štyroch vyhotoveniach v jazyku alebo jazykoch krajiny príjemcu alebo v inom pre túto krajinu prijateľnom jazyku.
2.
2.1	Štátna správa krajiny príjemcu potvrdí ihneď po obdržaní príjem dokumentácie.
2.2
2.2.1	Ak štátna správa krajiny príjemcu zistí, že prijatá dokumentácia obsahuje informácie podľa bodu 1, preskúma do troch mesiacov od prijatia dokumentácie v nej obsiahnuté dokumenty.
2.2.2	Ak štátna správa krajiny príjemcu zistí, že prijatý súbor dokumentácie neobsahuje všetky informácie požadované v bode 1, informuje do jedného mesiaca od prijatia dokumentácie žiadateľa o ďalších podrobnostiach, ktoré musia byť dodané. Po prijatí úplne doplnenej dokumentácie sa postupuje podľa bodu 2.2.1.
2.3
2.3.1	Ak je z preskúmania dokumentácie zrejmé, že nádoba alebo nádoby jedného typu boli vyrobené alebo sa uvažuje s ich výrobou v súlade s príslušnými dokumentmi a že vyhovujú zákonným požiadavkám na tlakové nádoby v krajine príjemcu alebo môžu byť prijaté, ak sa na ne vzťahuje derogácia z týchto požiadaviek, informuje o tom štátna správa krajiny príjemcu žiadateľa v lehote ustanovenej v bode 2.2.1.
Ak nádoba alebo nádoby jedného typu, ktoré sú predmetom žiadosti, nepodliehajú predpisom v krajine príjemcu, môže štátna správa krajiny príjemcu požadovať, aby boli dodržané predpisy vzťahujúce sa na tlakové nádoby v krajine pôvodu.
2.3.2	Ak je z preskúmania dokumentácie zrejmé, že nádoba alebo nádoby jedného typu boli vyrobené alebo sa uvažuje s ich výrobou v súlade s príslušnými dokumentmi, avšak nevyhovujú zákonným požiadavkám na tlakové nádoby v krajine príjemcu a nevzťahuje sa na ne derogácia z týchto požiadaviek, informuje o tom štátna správa krajiny príjemcu žiadateľa v lehote ustanovenej v bode 2.2.1 a určí, ktoré ustanovenia neboli splnené a ktoré predpisy musia byť dodržané, aby nádoba alebo nádoby jedného typu mohli byť schválené. Taktiež informuje žiadateľa o výrobných požiadavkách a skúškach, inšpekciách a overeniach, ktoré sú požadované v predpisoch pre tlakové nádoby platných v krajine príjemcu.
Ak žiadateľ projekt, výrobný proces a/alebo overovacie metódy týkajúce sa nádoby alebo nádob jedného typu pozmení tak, aby vyhovovali požadovaným podmienkam, musí upraviť aj svoju dokumentáciu. Po obdržaní upravenej dokumentácie nasleduje postup ustanovený v bode 2.2.1, avšak lehota ustanovená na preskúmanie musí byť skrátená na dva mesiace.
2.3.3	Kritéria používané štátnou správou krajiny príjemcu na priznanie alebo zamietnutie derogácií podľa bodov 2.3.1 a 2.3.2 sú rovnaké ako kritéria platné pre výrobcov v krajine príjemcu.
2.4	Poplatky, dane a iné náklady na preskúmanie dokumentácie sú ustanovené predpismi platnými v krajine príjemcu.
3.	Určená osoba zvolená podľa bodu 1 vykonáva činnosti požadované štátnou správou krajiny príjemcu.
4.	Po vykonaní kontrol, skúšok a overení požadovaných štátnou správou krajiny príjemcu a po preukázaní, že výsledky sú vyhovujúce, vydá určená osoba výrobcovi alebo jeho zástupcovi, a tiež aj štátnej správe krajiny príjemcu protokoly o týchto kontrolách, skúškach a overeniach a osvedčenia potvrdzujúce, že použité kontrolné, skúšobné a overovacie metódy a získané výsledky spĺňajú požiadavky krajiny príjemcu.
Ak výsledky kontrol nie sú uspokojivé, informuje určená soba o tom žiadateľa a štátnu správu krajiny príjemcu.
Tieto dokumenty musia byť vypracované v jazyku krajiny príjemcu alebo v inom jazyku pre neho prijateľnom.
5.	Poplatky, dane a náklady na vykonávanie týchto kontrol a skúšok sú účtované v súlade s predpismi platnými pre určenú osobu.
6.	Štátna správa krajiny príjemcu je povinná zabezpečiť, aby jej doručené výkresy a dokumenty zostali dôverné.